I 1590, fikk overklassekvinnen Anne Pedersdotter **alvorlige a**nklager rettet mot seg. Mange i Bergen mente hun stod bak merkelige og redselsfulle hendelser i byen den siste tiden. Folk mente at Anne drev med svart magi.

Men den skarpe kvinnen visste råd. Hun hadde nemlig blitt beskyldt for det samme tidligere. Og på grunn av sitt ekteskap med den innflytelsesrike presten Absalon Pederssøn Beyer, hadde hun fått et brev fra kongen i København, som fungerte som et frikort. Alle anklager ble droppet da hun la fram brevet.

Men denne gangen hadde motstanderne og anklagene blitt for mange og for sterke. Kongebrevet hjalp ikke lenger. Og Anne måtte nå kjempe en hard og desperat kamp for å ikke bli brent levende på bålet.

**VIGNETT**

CHRIS: Midt på 1500-tallet, bodde en kvinne som het Anne Pedersdotter i Bergen.

Dialekten avslørte at hun kom fra Midt-Norge og Trondheim. Hun var en munnrapp og klok dame som nøt livet blant byens privilegerte. Hun var belest og kunne de sosiale kodene blant borgerskapet. Dette behagelig livet til Anne begynte da hun møtte mannen i sitt liv.

Da broren hadde studert i København, ble hun introdusert for mannen som nå var hennes ektefelle: Presten, humanisten og latinlæreren i byen ved de sju fjell, Absalon Pederssen Beyer.

Ekteparet var en del av eliten. Når Anne og Absalon spaserte gjennom gatene med barna sine i handelsbyen med de skeive og knirkete trehusene, ble de møtt med respekt.

For Absalon Beyer var ingen hvem som helst. Han kunne både gresk og latin og oversatte teaterstykker til norsk. Sammen med elevene satte han dem opp, og inviterte byens befolkning til å komme og se og lære.

**LARS**: Chris Nyborg, HISTORIKER på Nasjonalbiblioteket

Men Annes mann var også en refser og kommenterte den tøylesløse adferden til byens borgere. Slik: “Væ deg Bergen du fule sodoma og gomorra søster”

I 1563 hendte det noe som skulle få idyllen til å slå sprekker for Anne Pedersdotter. Det var en helt vanlig søndag, og noen elever av Absalon var på vei til kirken, men på et tidspunkt ombestemte de seg og satte kursen mot et av byens serveringssteder i stedet. De tømte flere kanner øl før de havnet på hanseatenes, altså de tyske handelsfolkenes vinstue. Der begynte de å krangle med andre gjester og det endte med at en av Absalons elever drepte en tysker.

I etterkant av drapet kjempet en slektning av den drepte tyskeren innbitt for at Absalons elever skulle straffes hardt. Men Absalon stod på den andre siden og forsvarte elevene sine. Han viste til skikken med at en drapsmann vanligvis kunne kjøpe seg fri ved å betale den avdødes familie en stor pengesum- og *i tillegg* betale bot til kongen. Men den dødes slektning var fast bestemt på å sette en stopper for denne muligheten. Det endte med at Absalon måtte gi seg. Jens, eleven som hadde stukket tyskeren ble dømt til døden.

Absalon skrev i dagboken sin en uke etter:

“Denne dag ble Jens halshugget. Det var han som stakk den garpedreng i hjel overfor vinstuen”.

Drapssaken utviklet seg til å bli en bitter og opprivende konflikt i byen. Blant de store lagrene med tørrfisk i trehusene på Bryggen, ble det folkesnakk. De tyske handelsfolkene, Hanseatene, beskyldte Absalon for maktmisbruk.

I tillegg til dette, oppdaget Absalon at en kollega mottok penger han ikke hadde krav på fra kirken. Og Absalon beskylte ham for å ødelegge kirken.

Resultatet av disse konfliktene gjorde at hanseatene og deres norske støttespillere vendte seg mot Absalon. På hjemmebane, opplevde Anne en tragedie. Samme år som ektemannens konflikt med hanseatene, døde ett av barna, Helvig på bare fem måneder.

Noen år senere skulle mannen havne i *nok* en bitter strid og gjøre at familien fikk enda flere fiender.

**LARS:** Europa hadde vært katolsk, men i Tyskland hadde Marthin Luther staket ut en ny kurs for kirken og religiøs praksis. Luther mente kirken hadde gått for langt bort fra bibelen og lagt til mange unødvendige ritualer og teologiske tolkninger som ga paven verdslig makt og rikdom. Og på slutten av 1560-årene kom det en viktig beskjed fra biskopen i Bergen. De katolske skulpturene og helgenbildene i kirken var nå forbudt og skulle bort.

Chris: Absalon var tvilende til dette, særlig fordi det betydde at man måtte fjerne en helgenstatue som fosterfaren Geble Pederssøn hadde fått laget til Domkirken. Senere tok han ned bilder fra alteret, og skrev i dagboken sin:

**“Fordi noen gamle kvinner og kjerringer tilba disse”.**

Men snart skulle Absalon få besøk av mange sinte borgere. For mange av bildene i kirken var gaver fra familier med makt og penger byen. Ikke nok med at bildene deres ble fjernet. Instruksen fra øverste hold var at de også skulle brennes, noe Absalon fikk sørget for.

Og snart skulle Anne som også var en frittalende kvinne, virkelig få en skygge inn i livet. I byen begynte det å gå rykter om at prestens kone brukte trolldom

**Lars:** At det fantes svart magi og at mennesker drev med trolldom og var djevelens hjelpere, det var noe også myndighetene trodde på. Folk flest og de lærde i Europa og Norden var overbevist om at verdens undergang var nær.

Det pågikk en kamp mellom gode og onde krefter – som var et oppgjør mellom Gud og Satan, og mennesket sto midt i denne kampen – og man måtte ta de som var alliert med satan før de fikk overtaket. Så når anklagene om Anne spredte seg rundt på folks lepper i Bergen, så ble flere redde for at prestefruen var Satans tjener i denne apokalyptiske tiden.

Anne og mannen visste at dette var veldig alvorlige anklager. For loven var streng. Hvis man ble dømt, risikerte man å bli brent levende på bålet. *Det* var den eneste måten å få sjelen løs fra djevelens grep. Flere hadde blitt drept før henne. Ti kvinner hadde allerede blitt brent på bålet i Bergen.

**CHRIS:** De som anklaget Anne, mente hun var i stand til å gjøre folk alvorlig syke, og til og med drepe dem. Dette kunne hun få til gjennom å ta på folk, puste på dem, eller si visse ord. En nabo Anne mente selv han hadde opplevd dette på kroppen. En dag han hadde gått forbi huset hennes, hadde hun stått i døren og døren og bannet og spyttet. Og noen dager etter ble han alvorlig syk. Mange mente dette **ikke** var tilfeldig. Anne skulle dessuten ha tatt livet av ektemannens fosterfar, biskop Geble Pederssønn, slik at mannen hennes skulle få bli biskop i stedet. Og hun var også ifølge ryktene en så god trollkvinne at hun til og med kunne skape oversvømmelser og brann.

Lars: Og Anne, hun ble konfrontert med disse beskyldningene.

Chris: Ja. Men hun nektet, og de som stod på Annes side mente hun **uskyldig** var blitt dratt inn i mannens maktkamp. Flere støttet henne i dette, men til ingen nytte, hun skulle stilles for retten. Absalon så ingen annen mulighet enn å be kongen i København om hjelp til å redde sin hustru fra flammene. Og ikke lenge etter dukket svaret opp. Et offisielt brev fra kongen i København, som ganske enkelt sa at ingen kunne røre Anne Pedersdotter. Dette brevet slo de i bordet med i retten. Retten tok brevet til følge og hun berget livet og kunne fortsette å leve i frihet.

Men like etter skulle livet bli drastisk forandret for Anne Pedersdotter: Ektemannen døde. Anne som fremdeles ble sett skjevt på selv om hun var frifunnet, var nå alene. I tiden som fulgte ble livet vanskelig. I 1567 døde tre av barna. Anne var bitter for det som hadde skjedd, og var sint og hard mot folk. Det utnyttet enkelte i byen som gikk inn for å plage henne. Det gikk en slags sport i å skyte kråker på Annes eiendom i nær Bryggen.

En dag passerte noen menn Annes hus og fikk øye på en kråke som satt på taket hennes. De rettet en pistol mot fuglen og fyrte av. Dette fikk Anne til å se rødt, og hun skjelte dem ut og ropte at noe ondt skulle skje dem. En av mennene ble senere syk, Og nå blusset anklagene om hekseri virkelig opp igjen opp igjen. Anne ble mer og mer isolert i det gamle huset etter som årene gikk. der barna hadde flyttet ut for lengst, uten mannens inntekt og status å lene seg på. Den eneste hun hadde var den trofaste tjenestepiken sin Elina, hennes støtte og medhjelper gjennom alle år.

En marsdag i 1590, mens hun lå til sengs, fikk hun en uhyggelig beskjed.  En av naboene hennes, Adrian von Buckscott, hadde vært i rådhuset og stevnet henne for retten med alvorlige anklager. Anklager om trolldom.

Naboen Adrian, hadde fortalt til rådmannen på rådhuset at det i mange år hadde vært en familiekrangel som hadde pågått mellom hans familie og Anne Pedersdotters familie.

Barna i to familiene, en gutt som het Hans i Adrians hus, og Anne og Absalon sin datter Susanna var blitt voksne. Og Hans var veldig forelska i Susanna og ville gifte seg med henne, men det ville ikke moren til Hans ha noe av. Hun ville ikke at sønnen skulle blandes inn i en familie med hekseanklager hengende over seg. Og det var etter en slik krangel med Anne at kona hans for en tid tilbake rett og slett falt død om. Og nå påstod Adrian at Anne hadde drept henne med magi. For det hadde kona hans rukket å fortelle ham på dødsleiet, og det man sa på dødsleiet, det måtte være sant, for man løy ikke når man skulle møte sin skaper.

Nok en gang var hun altså anklaget for trolldom. Men hun hadde et håp om at kongebrevet skulle beskytte henne. De fant det fram og sønnen dro til rådhuset for å vise det fram til dommerne.

Lars: Men da sønnen Absalon junior kom til rådhuset, så fikk han seg en støkk.

Chris: Ja, For det var ikke bare nabo Adrian som var møtt opp for å fortelle om heksebeskyldningene. Naboen hadde kalt inn mange vitner. Folk som familien har kjent i mange år. Og disse vitnene, de hadde oppsiktsvekkende ting å fortelle om Adrians kone i tiden før hun døde.

Én fortalte at hun var ved sengen til Adrians kone før hun døde, og at den syke kastet opp fjær og unaturlige ting. En annen forteller at det hadde vært noe levende som beveget seg under huden på Adrians kone før hun døde, langt som en sild og med små knotter. Men det var flere til stede som hadde sine opplevelser de hadde hatt etter å ha kranglet med Anne. En snekker fortalte at Anne en gang bestilte en ramme til en vevstol av ham. Og det kunne i seg selv være et dårlig tegn, for sånn vevkunst kunne lett knyttes til trollkvinner som vevet skjebnene til folk. Og det hadde oppstått en krangel i denne handelen mellom Anne og snekkeren. Og til grøss og gru for tilhørerne i rettssalen, fortalte snekkeren at da Anne kom inn i butikken, kom det en liten, svartkledd og hodeløs gutt inn sammen med henne. Og like etterpå, så døde kona til snekkeren på mystisk vis.

En annen fortalte om et til og med et pæretre skulle hun ha drept på grunn av en nabokrangel.

Lars: Og inntrykket man satt igjen med, det var jo at Anne var en åpenbar sikkerhetstrussel for hele byen. Så de bestemte at det beskyttende brevet skulles settes til side og at Anne i stedet måtte arresteres så raskt som mulig,

Chris: Ja, og byfogden, han gikk ut av rådhuset og oppover gatene et par kvartaler, til han kom til huset der Anne bodde. Og der fant han henne liggende i senga. Byfogden fortalte om ærendet sitt og de alvorlige beskyldningene. Anne måtte jo da komme seg opp av senga og følge med byfogden gjennom gatene og ned til rådhuset. De gikk inn gjennom smijernsporten, ned trappa til kjelleren. Så ble nøkkelen vridd om, Anne satt alene igjen i en mørk fengselscelle.

LARS: Midt i denne håpløse situasjonen, var det likevel et lite glimt av håp. For det var ikke alle som kastet seg på anklagene mot Anne.

Chris: Nei. Det var spesielt to av byens prester som utmerket seg. De to prestene som støttet henne, var Hans Jørgensen og Jens Christensen. Dette var vanlige prester i Bergen som mente Anne rett og slett var utsatt for et justismord. Og de protesterte høylytt mot dette, og gjorde det de kunne for å sette fokus på saken. Jens engasjerte seg så mye at han tok på seg jobben som Annes forsvarer.

Lars: Den 30. mars 1590, så hadde Bergens borgere møtt opp og satt klare for rettssak.

Om morgenen ble Anne hentet på cella og ført opp en etasje, til rettssalen, der byfogden og byretten satt og ventet på henne.

Chris: Selv om Anne sin rettssak var en skikkelig rettssak, med krav til vitner og bevisførsel, så var det likevel sånn at Anne *kjente* store deler av de som satt i salen personlig. Ikke bare blant vitnene, men blant dommerne også. Og noen var til og med *både* vitne *og* dommer.

Vitne etter vitne, den ene naboen etter den andre, kom inn og fortalte om forferdelige ting som hun skulle ha gjort. Men det var én opplevelse som nok gjorde spesielt sterkt inntrykk på henne. Et stykke ute i rettssaken, så ble det plutselig ført inn et vitne som Anne mest sannsynlig ikke visste om. Et vitne som hun trodde var en av de få som fortsatt støttet henne.

Nemlig Elina, hennes egen trofaste tjenestepike gjennom 20 år. Elina ble ført fram foran byfogden. Og mens Anne hørte på, så fortalte tjenestepiken en helt vill historie.

En julenatt, så hadde Anne brukt Elina som hest og ridd opp på fjellet Løvstakken med henne. Der oppe var det en stor heksesamling som Anne deltok på. Og disse heksene, de hadde planlagt å senke alle skip som kom inn til Bergen det året. Og dette var ikke den eneste gangen dette skjedde. Det hadde skjedd to julenetter til. Den ene julen hadde heksene blitt enige om å brenne ned hele byen, og rett etter kom det et voldsomt tordenvær. Og dette satt tilhørerne og lyttet forskrekket til, for de husket nemlig et voldsomt uvær en jul for ikke lenge siden, og det hadde vært flere bybranner de siste årene.

Nå hadde Anne mistet nesten alle sine nærmeste støttespillere. Tjenestepiken var på motstanderens side, og hennes trofaste sønn Absalon junior hadde jo karrieren sin å tenke på begynte også å trekke seg unna moren i retten.

Annes forsvarer, presten Jens Christensen gjorde så godt han kunne med å forsvare Anne. Og hovedpersonen selv ga heller ikke opp. Anne forsvarte seg aktivt. På tjenestepikens anklage slo hun tilbake, og sa at hun *aldri* hadde vært på fjellet Lyderhorn. Anne ble dessuten bedt om å *motbevise* alle trolldomsanklagene, og hun kunne ikke gjøre annet enn å hardnakket benekte alt sammen. Så måtte hun bare vente i spenning på hva dommerne ville komme fram til. Og ikke lenge etter var dommen var klar.

*Efter alle omstendigheter i disse sakene, tykkes det oss efter den forstand som Gud har gitt oss. Og etter vår samvittighet, at Anna Absalons er* ***skyldig*** *i trolldomsgjerninger.*

Chris: Anne Pedersdatter var skyldig i rettens øyne. Og for det skulle hun brennes på bålet. Men i all fortvilelsen, sittende i den mørke fengselscellen etter den knusende dommen, fikk Anne et håp. For prestene Jens Christensen og Hans Jørgensen protesterte mot dommen. De satte seg ned, og skrev et engasjert brev til lensherren, en myndighetsperson med mye makt. I brevet betvilte de ikke at det fantes hekser, men de trakk fram at Annes rettssak ikke hadde gått for seg på en skikkelig måte. Domstolen hadde rett og slett ikke utført oppdraget sitt skikkelig. De var inhabile og korrupte, påstod de to prestene. Med dagens språk.

Men det hjalp ikke. Lensherren grep ikke inn.

7. april ble Anne hentet i fangehullet og ført opp i lyset utenfor. Hun ble ført gjennom Bergens gater. Anne skrek og ropte til de som sto langs veien. Hun var uskyldig, at de måtte tro henne. Støttespillerne: Prestene Jens og Hans fulgte Annes ferd gjennom gatene. De sang salmer og ropte, og bannet til folk som stod langs veien som hadde møtt opp for å underholdes av Annes tragiske skjebne.

Hun ble ført lengre og Lengre ut på Nordnes, stavrende bortover i sakte tempo med spaserstokken sin. Og der fremme i enden av gata, så hun hva som ventet på henne. Et bål hadde blitt gjort klart et stykke oppe i Galgebakken. Nå var alt håp ute for Anne. Hennes protester hjalp ikke. Støttespillerne Jens og Hans fikk ikke noen til å gripe inn. Mens tilskuerne sto rundt og så på, ble Anne bundet til en stige. Så ble bålet tent, og stigen ble skjøvet inn i ilden.

EPILOG

**LARS**: Anne Pedersdatters liv fikk en brutal slutt. Men mange historikere mener at dommen mot henne var en del av en maktkamp mellom borgerskapet og kirken som hadde begynt allerede mens ektemannen Absalon som var prest levde.

Mens andre mener at det rett og slett var oppriktig frykt for svart magi som drev alle disse borgerne til å anklage henne for trolldom. Kanskje lå sannheten et sted midt imellom.

Ut fra dokumentene fra rettssaken, er det i alle fall vanskelig å vite nøyaktig hva som lå bak. Tjenestepiken Eline, som vitnet mot Anne, ble ifølge papirene ikke utsatt for press eller tortur. Men man kan tenke seg at det må ha vært vanskelig å bli stilt i en sånn situasjon: Å bli utsatt for hardt avhør av en av samfunnets mektigste menn når du bare er tjenestepike. Hun var kanskje redd for å bli anklaget som heks selv. Da var det muligens bedre å angi Anne enn å bli brent på bålet selv.

Anne var ikke den siste som ble anklaget for å være heks – i Norge ble cirka 250 kvinner og 50 menn dømt til døden for hekseri og trolldom i løpet av 15- og 1600-tallet. Og disse prosessene gikk da særlig utover den samiske befolkningen og ikke minst kvinner.